कठुआ में 8 साल की मासूम और उन्नाव में 17 साल की नाबालिग के कसूरवारों की पहचान ये है कि वे पुरुष हैं। उनके लिए मासूम बच्ची और 17 साल की नाबालिग सिर्फ उपभोग की एक वस्तु है जिनकी अस्मत तार-तार कर दिया गया। कठुआ की वह मासूम अब जिंदा नहीं है उसके दर्द से उसका परिवार उबरने की कोशिश में है तो बांगरमऊ की वह लड़की रसूखदार नेता के खिलाफ खुली जंग लड़ रही है। सवाल यह है कि इन महिलाओं और बच्चियों के साथ होने वाले इन घिनौने अपराधों को कैसे रोका जाए। कई बार तो लगता है कि अपराधियों में कानून का खौफ समाप्त हो गया है। उन्हें पुलिस, कानून और समाज किसी का डर नहीं है। अपराधियों में कानून का डर पैदा करने के लिए क्या और कठोर कानून बनाने की जरूरत है? क्या खाड़ी देशों की तरह अपने यहां भी कठोर एवं निर्मम कानूनों की दिशा में सोचने का वक्त आ गया है?